લખવાની પ્રવૃત્તિમાં પ્રેરણા કે કોઈકની ટકોર અથવા તો માર્ગદર્શન અત્યંત જરૂરી હોય છે અને એ રીતે ઘણા સર્જકો મહાન સાહિત્યકારો કે ચિત્રકારો યુગપ્રવર્તક કૃતિઓ સર્જી શક્યા છે, પરંતુ માત્ર આટલી મૂડી ઉપર લેખક, કલાકાર, સંગીતકાર થવું એ પણ શક્ય નથી. કેમ કે કલાનાં ક્ષેત્રોમાં અને એમાં પણ લેખન ક્ષેત્રે કોઈ ચોક્કસ કુટુંબ, ઘરાના કે પરંપરામાંથી લેખકો નથી આવતા. વળી કોઈ મહાન સાહિત્યકારનાં સંતાનો લેખનક્ષેત્રમાં જ આવે એવું પણ બનતું નથી. આ ક્ષેત્રમાં વંશપરંપરાગત લક્ષણો લગભગ નહિવત્ જોવા મળે છે. આમ છતાં વિશ્વના ઇતિહાસમાં એવા પણ વિરલ કિસ્સાઓ જોવા મળે છે કે જેમાં આવી ઘટનાઓ બની પણ હોય, પરંતુ અપવાદરૂપ કિસ્સાઓમાં જ લેખકનો દીકરો લેખક કે કવિની પુત્રી કવિ એવું સમીકરણ ફિટ બેસતું હોય છે અને એટલે જ લખનાર વ્યક્તિ માટેનું આપણું કુતૂહલ કે વિસ્મય હંમેશાં બરકરાર રહેતું હોય છે.